
VIAȚA LUI NICU GANE 


In ziua de 1 Februarie 1838, în casa părintească 
din Ulița Mare a târgului Folticeni, s'a născut Nicu, 
fiul Postelnicului Matei Gane, băștinaș din județul 
Sucevei, în care satele Găneni și Ciumuleştii- Ganei 
mai păstrează amintirea vechei familii moldovenești, 
astăzi fără urmași în partea locului. 

Postelnicul Matei nu sa grăbit cu însurătoarea ; 
abia la vârsta de 48 de ani și-a ales soţie pe 
Ruxandra, fata Căminarului Ioniță Grigoriu, tot 
din Folticeni. Căminarul era răzăș din satul Nămești, 
pe Siret, în ţinutul Putnei, și vântul vieţii l-a aruncat 
tocmai la celalt capăt al Moldovei, unde, prin vred- 
nicia lui sa înstărit, și a lăsat copii, oameni de 
ispravă, pe care i-a învățat prin școli din ţară și 
din străinătate. Unul dintre ei, Alecu Grigoriu, 
care apoi şi-a luat vechiul nume de familie, Văsescu, 
a făcut studii la Paris, a fost membru în Comisia 
centrală din Focșani, și ministru în primul Cabinet 
al lui Cuza-Vodă. 

Nicu Gane a avut norocul să moștenească însușiri 
aşa de bune : nobleță boerească și dârzenie de răzăș, 
moștenire pe care el a ştiut să o păstreze în tot 
cursul vieţii lui. 

Matei Gane era în stare să-și trimeată odrasla 
să înveţe carte la vreun pension din lași, precum 
era obiceiul, pe vremea când nici nu erau școli 
prin târgușoarele noastre; dar, fiindcă se înființase 
„Școală domnească“ și în târgul lui, condusă de 

un suflet ales, cum a fost Neofit Scriban, unul 
dintre cei mai culți prelați ai Moldovei, ridicat apoi 
la rangul de arhiereu, Gane l-a trimis pe Nicușor, 
când avea numai vârsta de cinci ani, la școala 
primară, la un loc cu fii tuturor târgoveţilor, în 
rândul cărora el era singurul fiu de boer. 

Această împrejurare ar putea să explice modestia 
caracteristică a lui Nicu Gane, care nu a despre- 
tuit pe oamenii săraci, şi nu a căutat să scoată la 
iveală superioritatea lui, manifestată în mod firesc, 
fără să-și dea seama: de gesturile ce făcea. 

Despre viața de școler a lui Nicu Gane, avem 
o prețioasă informatie în „Amintirile“ Economului 
Vasile Grigorescu, Stavrofor, fiul preotului Grigori 
Podolski, din satul Petica. Despre colegul său de 
clasă, părintele Grigorescu scrie următoarele ; 

„Era în școală un copil mititel, pot a zice de 
4 pe 5 ani, Nicu, fiul domnului Căminar Matei 
Gane, pe care-l aducea în braţe la școală, și-l ducea 
înapoi tot în brațe, Iordache Caton, feciorul preo- 
tului Ioan din satul Ganea, carele mai mult cu bä- 
eții se juca, dar părintele Neofit Scriban îl tot ne- 
căjea cu limba franceză. Ce se întâmplă, că întru 
una din zile piere Gramatica franceză a părintelui 
Neofit. Ce să facă? Altă gramatică nu era. Se 
sfătuesc ei, și Iordache Caton, carele era și ca pe- 
dagog, caută încolo, caută încoace, caută peste tot 
locul, ba încă și pe la băeţi, gramatica nicăieri. 
Pune pe toţi băieţii din școală să puie degetul la 
cheia de care era atârnată Psaltirea, împreună cu 
Iordache Caton zicând „miluește-mă Dumnezeule“, 
și așa au încercat pe toţi băieții, între cari am fost 
și eu unul, dar Psaltirea nu sa învârtit. lată că și 
Nicușor se arată, jucându-se printe băieţi. Caton îl 
vede, îl cheamă și-i spune : „Nicuşor ia să ne jucăm 
și amândoi, pune degetul colea“, arătându-i unde 
să-l puie. El pune degetul și cum a început a zice 

„miluește-mă Dumnezeule“, s'a și învârtit Psaltirea. 
A mai încercat și a doua oară, și a treia oară, și 
Psaltirea tot sa învârtit. Atuncia Caton l-a luat în , 
braţe şi a început a-i făgădui că are să-i cumpere 
cuțitaş, și are să-i deie- cofeturi, numai să-i spuie 
unde a pus cartea — gramatica — . Atuncia el- l-a 
dus la soba din lancastru, și i-a scos gramatica 
din cenușă. Bucuria părintelui Neofit că s'a găsit 
cartea! Și când l-a întrebat Caton că de ce a 
ascuns cartea în cenușă, el a spus: „pentru că-l tot 
necăjea părintele cu dânsa“. 

Limbile străine erau o necesitate pentru educaţia 
tinerimiei din clasa beierească. Pe timpul copilăriei 
lui Nicu Gane, limba la modă era cea franceză. 

Se vede însă că, pe vremea aceia, în Folticeni 
nu era alt profesor de cât unul de limba germană, 
Ziegmary, dela care a învățat primele începuturi 
și Nicu Gane, până ce, după ce a isprăvit școala 
primară, a fost trimes la lași, la pensionul lui Louis 
Jordan, unde și-a desăvârșit studiile. 

Multă nemţească nu va fi învăţat el cu Ziegmary, 
dar dela el a prins patima vânatului, care l-a ţinut 
înlănțuit toată viața, şi fără de care i se părea că 
traiul nu are niciun rost. 

Vânatul l-a făcut pe Gane un mare iubitor al 
naturei. „Dealurile împrejmuitoare ale orașului, zice 
el, mai toate acoperite cu păduri, acum tăiate de 
lăcomia omenească, străluceau de o verdeață ce 
mi-a rămas și acum în minte.“ 

Nu i-au rămas numai în minte, ci și în suflet, 
și l-au urmărit, la tot pasul, cu dragostea lor, după 
cum el însuși mărturisește: „Deși de o sumedenie 
de ani sunt strămutat din acel colț de pământ ce-a 
adăpostit cele întăi licăriri ale vieţii mele, deși mai 
toți cunoscuții și prietenii mei din tinerețe sunt 
morți, încât nu mai întâlnesc acolo decât figuri 
străine, totuşi acolo mă simt mai acasă decât ori- 

unde, acolo fiecare stradă, fiecare zid de casă, 
fiecare copac îmi spune parcă o poveste din copilărie, 
atât e de mare farmecul locului de naștere și dra- 
gostea ce ne leagă de el.“ 

Dragostea, în înţelesul cel larg al cuvântului, îl 
caracterizează pe Nicu Gane, omul care a știut să 
iubească pe om. Omul doar face parte integrantă 
din natură, 

Petre Carp, marele cunoscător de oameni spunea 
despre Gane că-i „natură Lirică.“ Lirismul, de care 
Carp făcea haz, este expresia sentimentalismului 
cu care se născuse și de care nu a fost chip să 
se desbere, omul impresionat de „frumos“ încă 
dela vârsta de 6 ani. 

lată cum povestește, el însuși, primele manifestări 
ale unei „,predispoziţii sutleteșh“ ale cărei efecte 
— tot el însuși mărturiseşte — le-a resimţit mai 
târziu : 

„Imi aduc amite că la niște Paști pe când aveam abia 
vo șase ani, și mă jucam în odaea tatălui meu 
cu niște soldați de plumb, înşirându-i pe podele 
și pregătind o strașnică bătălie între Nemţi și Ruși, 
deodată ușa se deschise cu zgomot și năprasnic 
se înfățișează soţii Alecu și Smaranda Lazu, cu cari 
părintele meu era în relaţiuni de prietenie. Dânșii 
erau numărați între așa numiții aristocrați ai județului 
nostru, și după datina veche făceau vizite de 
Paști. 

„Doamna Lazu gătită ca de serbătoare avea o 
rochie de mătase a cărei foșnet îmi gâdila auzul 
şi a cărei colori vii îmi luau ochii. Frumoasă, 
veselă și prietenoasă cum era, dânsa imediat mă 
smulse din mijlocul războiului ce organizasem între 
Nemţi și Ruși, și mă sărută, din toată inima, de 
mai multe ori. 

„Ei bine, acest incident ma impresionat așa de 
tare, că după ce soţii Lazu au plecat, cu confuz 

de sărutările încă calde ce primisem pe obraz, 
mam adresat tatălui meu, zicându-i: 

— „ Tată, am să te rog de ceva. 

— „ Spune, măi băiete. 

— „ Cumpără-mi și mie o Lăzoae. 

Clocia, în firea lui Nicu Gane, un sâmbure de 
erotism, care a încolțit mai puternic la vârsta de 
16 ani, când sa înamorat de-a binele de Maria, 
nepoata Nina, care măcar nici frumoasă nu 
era: 

„Chipul ei blond de virgină imaculată a atras 
vederile mele, și în fiecare zi la fiecare întrevedere 
în cursul celor două luni de vacanţă, tot mai 
adânc se întipărea în inima mea. Adunam zi cu 
zi în mine o comoară pe care mași fi destăinuit-o 
nimărui în lume și mai cu seamă ei, zic mai cu 
seamă ei, căci nu știu pentru ce ași fi vroit mai 
curând să mă aflu în gura unui lup, decât în faţa 
blondei ai cărui ochi mă făceau să-mi pierd cum- 
pătul cu desăvârșire.“ 

Maria sa măritat, a plecat în ţară străină, dar 
locul ei a rămas neștirbit în sufletul lui Nicu Gane, 
care, mult mai târziu, cânda văzut, în pădurea 
dela Brădățel, pe fata care cânta din fluier, i s'a 
răscolit în suflet amintirea Mariei și a scris prima 
lui nuvelă :,, Fluierul lui Ștefan.“ 

Chiar dacă nu ar, mărturisi Gane că singura 
slăbiciune care l-a dus «pe cărări negândite», a 
fost o „deosebită, neînvinsă simpatie pentru sexul 
frumos“, aceasta s'ar putea ghici din expresia figurei 
lui, așa cum ni-o redau fotografiile, și sar putea 
bănui din corespondența lui cu Mite Kremnitz. 


` * 


După ce a isprävit studiile dela şcoala lui Jordan 
din lași, Gane s'a întors acasă. 

Ce putea să facă un tânăr cu oarecare cultură, 
întrun orășel în care poate că nu mai era un altul 
la acelaș nivel intelectual, și unde toţi ceilalți, cu 
cari putea să fie în contact, își petreceau vremea 
jucând cărți și netăcând nimic? El cărți nu juca, 
de chefuri nu se ţinea. Și-a umplut golul vieţii cu 
patima vânatului, despre care pomenește în multe 
pagini din opera lui. 

Vânatul se împacă bine cu singurătatea, și Sar 
părea că patima aceasta face pe om puţin sociabil, 
nevoile lui sufleteşti se reduc la un cerc restrâns, 
care-l mulțămeşte. Aceasta explică mărturisirea lui 
așa de sinceră: „Idealul meu a fost totdeauna să 
stau acasă în familie, înconjurat de copii, cu prepelica- 
rul meu favorit la picioare, cu motanul pe braţe și 
să visez de o altă lume mai bună de cât aceia în 
care trăim; sau să rătăcese pe dealuri, pe câmpii, 
cu pușca'n spate și adeseori să mă întorc cu torba 
goală, iar cu inima plină“. 

Matei Gane nu era dintre bogătașii ținutului. 
Averea lui modestă îi ajungea pentru nevoile vieții 
zilnice, și pentru grija vieţii viitoare: epitrop al 
bisericei „Adormirea“, zidită de un neam al lui, îi 
cerea sacrificii. Dar el avea doi băeţi; nu putea 
să-i pue pe amândoi la cale, numai cu mijloacele 
lui. Trebuiau să muncească și ei. De aceia, când 
Nicu a atins vârsta de douăzeci de ani, când a 
făcut aripi ca și puii de rândunică, bătrânul, poate 
cu inima însângerată, i-a zis: i 

— „Măi băete, de acum nu- mai aştepta nimic 
dela mine. Du-te și-ți fă singur cariera în lume, 
căci om ești, și știi mai multă carte decât am știut 
eu, la vârsta ta“. 

Trist la despărţire, Nicu Gane a plecat la Iași, 
unde un unchiu al său, Iordache Hermeziu, era 
director la Ministerul de justiție. Tocmai pe atunci 
francezul Dodun-des-Perritres fusese numit Director 

general al închisorilor din Moldova, cu însărcinarea 
specială de a reorganiza sistemul închisorilor noa- 
stre, și avea nevoe de un leu care să cunoască 
bine limba fanceză. 

Cu această slujbă, nepotrivită lui, și-a început el 
cariera administrativă. 

Omul iubitor de libertate, hoinar pe dealuri și 
câmpii și sub umbra codrilor bătrânii să se vadă 
nevoit a trăi întro cameră murdară de la peniten- 
ciar, întrun aer infect și veșnic în contact cu paznici 
tot așa de infecți. Viața aceasta nu se potrivea cu 
el, şi se gândea să scape din închisoare. 

Gavil Buzatu, fostul calău al Moldovei, l-a salvat. 
Un calău, care ridică viața oamenilor, i-a redat lui 
Nicu Gane viața după care tânjea. Pe nesimţite, a 
intrat în camera secretarului, l-a rugat să-i deie nişte 
bani, cum ar fi făcut orcare alt nenorocit. Il va fi 
împresionat, pe Gane, gestul calăului, dar acesta 
a fost pretextul căutat de el însuși, ca să demisio- 
neze şi să se întoarcă la cuibul din Folticeni, unde 
era aşa de fericit, după două luni de captivitate. 

Bătrânul veghea asupra fiului, pe care-l înțelegea. 
Relaţiunile ce le avea el cu lumea din laşi i-au fost 
de folos: Nicu a fost numit asesor la Tribunalul 
din Folticeni, ceeace a stârnit un val de indignare: 
un copil, care abea înplinise douăzeci de ani, să 
fie pus să judece la un tribunal, să hotărască viața 
şi averea populației unui județ întreg. Cu toate 
acestea cumințenia, bunul simț și sârguința, de care 
a dat dovezi în curs de trei ani, l-au pus în cârdul 
magistraţilor foarte apreciaţi, de cari avea mare 
nevoe țara Moldovei, pe vremurile acelea. 

Curentul pentru Unirea țărilor româneşti pătrun- 
sese și în capitala ținutului Sucevei, unde avea 

"mare autoritate cel mai temut dușman al Unirei, 
„om bogat, cărturar şi orator: Neculai Istrati, acela 
care, după ce Unirea s'a înfăptuit, a așezat în țin- 

tirimul bisericei de pe moșia sa Rotopăneștii, un 
monument caracteristic, ce dăinuiește și astăzi : o 
statue de piatră ce reprezintă o femeie întristată 
— Moldova — depunând o coroană pe mormântul 
Unirei, 

Nicu Gane a manifestat, fără înconjur, sentimen- 
tele sale unioniste, a activat în acest scop, şi pe 
vremea alegerilor pentru Divanul adhoc, rapoartele 
prefectului de Suceava îl învinuiau de nereușita 
guvernului, ai cărui candidaţi fuseseră înfrânți. 

Se înțelege, un asemenea agent primejdios ordinei 
sociale, nu putea să fie îngăduit în magistratură, 
şi Gane deveni iarăși vânătorul pasionat şi admirator 
al apusului de soare, pe malul iazurilor din jurul 
Târgului. 

Domnia lui Cuza îl aduce pe Nicu Gane, pre- 
şedinte la tribunalul din care fusese alungat, și după 
un an este înaintat membru la Curtea de Apel de 
întărituri din lași, la care stă până ce s'a desființat. 

Tânărul acesta se impusese atenţiei tuturora, atât 
prin priceperea și puterea lui de muncă dar mai 
ales prin cinstea, pe care mulți dintre colegii lui 
wo prea concepeau. 

Nicu Gane devenise o necesitate. De aceea este 
numit prefect la Folticeni, mutat apoi la Dorohoi, 
unde conduce treburile judeţului timp de doi ani, 
și — după cum se exprimă el singur — s'a perfec- 
ționat în „arta vânătorească“, Maistrul lui în ale 
vânatului era „un ceasornicar din Botoșani, numit 
Schmidt, care era cel mai ghibaci dar și cel mai 
bețiv vânător ce am cunoscut în viața mea. In toate 
duminicile și sărbătorile venia la Dorohoi, și amân- 
doi împreună cutreieram în lung și în larg miriștile 
și mohoarele“. 

La Dorohoiu, Gane plecase întrun frumos echipaj 
dăruit de tatăl său. „Făceam figură pe stradele 
oraşului cu caii mei cei murgi, cu coame rotale, 

cari când se întindeau la trap, păreau că înoată, 
mânaţi de un vizitiu chipeș, ce părea înfipt pe 
capră“. 

Deși în contact mereu cu tinerimea căreia îi plăcea 
să petreacă jucând cărți, ceeace i-a și ruinat pe 
toți boerii noștri, Gane nu sa molipsit de boala 
aceasta; dar, totuși, frumosul lui echipaj a fost 
înghiţit, în câteva ceasuri, la o masă de cărți. 

Cariera administrativă, care cere oarecare vio- 
lență în acțiuni, și firea blajină a lui Gane, nu se 
împăcau. Era făcut pentru magistratură. După ce- 
rerea lui, a fost numit consilier la Curtea de Apel 
din Focșani, unde nu putea să-și ducă echipajul, 
pe care l-a vândut în Dorohoi, cu două sute de 
galbeni, sumă frumoasă chiar pe vremurile acelea. 
Urmând să se despartă de prietenii cu cari petrecuse 
doi ani, i-a invitat la o masă „bine stropită“ — cum 
zice Gane. Oameni cari nu erau în stare să-și 
treacă vremea în mod intelectual, prietenii au încins 
un joc de cărți năstrușnic, „la care galbenii treceau 
cu grămada dintr'un buzunar întraltul, cât ai scăpăra 
din degete“. ; 

Plictisit de ironiile prietenilor, cari cereau „zgâr- 
citului“ să puie și el la joc măcar prețul biciului, 
Gane sa lăsat ademenit, a început cu o carboavă, 
pe care a pierdut-o, și cu intenţia de a-și scoate 
paguba, și fără de experiența partenerilor. lui, a 
pierdut toți cei două sute de galbeni, și a fost 
nevoit să se împrumute, ca să aibă bani de drum, 
și i-a fost rușine să se abată prin Folticeni, ca să 
nu afle „babaca“ jalnica întâmplare a echipa- 
jului. 

Ajunsese, Nicu Gane, la un apogeu, pe care 
mulți nici nu îndrăsneau să-l viseze, înainte de a fi 
împlinit vârsta legiuită de 25 de ani. 


%* 

In Focșani, omul pașnic, incapabil de a jicni pe 
cineva, are de îndurat neplăcerea de a se vedea 
cu un pistol încărcat în mână, cu care să tragă 
asupra unui prieten din copilărie și coleg de ma- 
gistratură, care-l provocase la duel. 

Teodor Botez, folticinean ca și Gane, ceruse în 
căsătorie pe o domnişoară care l-a refuzat, și el 
își închipuise că Gane i-ar sta în cale. Turbat de 
gelozie, Botez îi trimite o scrisoare prin care-i de- 
clară că loc pentru amândoi nu este în lume, și că 
prin urmare lupta are să fie pe moarte. 

Dacă sar fi potrivit, dacă ar fi luat în serios 
provocarea lui Botez, acesta ar fi căzut trăsnit la 
primul foc din pistolul lui Gane. 

In grădina lui Iorgu Dăscălescu se organizase o 
tragere la ţintă cu pistolul. Pe o poartă mare care 
servea de ţintă, era însemnat cu cărbune un punct 
central și împrejurul punctului trei cercuri. Dăscă- 
lescu nimeria, la 25 de pași, totdeauna centrul, 
Gane trăgea în cercul mic, iar Teodor Botez nu ni- 
meria niciodată în poartă. 

Cu un asemenea om avea să se puie Gane la 
încercare, 

Nu purta nicio grijă de glonţul adversarului ; a 
dormit liniștit toată noaptea și l-au trezit din somn 
marturii, ca să-l ducă pe terenul de luptă. La co- 
mandă, Gane a ochit un trunchiu de copac, și l-a 
lovit, iar Botez îl ochi pe Gane, dar lovi un alt 
trunchiu de copac. Onoarea fiind satisfăcută, ad- 
versarii și-au dat mâna și s'au împăcat fără nicio 
explicare. 

Un duel din cauza unei femei! Un consilier de 
Curte de Apel! „Un asemenea mare eveniment 
era în stare să ocupe un sfert de secol pe neocu- 
paţii locuitori din Focșani !“ 

Gane nu se mai simțea la locul lui în orașul 
acesta. Il înălța atmosfera ce-i creiase colegul, care: 


) 

nu avea nicio îndrituire să fie gelos de un nevi- 
novat. Domnișoara cu pricina s'a și măritat cu un 
altul. Gane şi-a cerut mutarea și a fost trimes la 
Curtea din lași, unde-i convenea. Acolo avea rude, 
camarazi de şcoală, colegi din foasta Curte de în- 
tărituri. „Eram ca acasă,“ zice el. 


* 


Acestea se petreceau prin 1865, dată la care se 
începe o viață nouă, hotăritoare pentru ființa lui: 
se naşte scriitorul Nicu Gane. 

In laşi se înfiripase o tovărășie a mai multor 
tineri cu studii solide, făcute în străinătate, pre- 
ocupați mai puțin de vârtejurile politicei care clo- 
cotea în București, unde se punea la cale izgonirea 
de pe tronul țării a lui Cuza Vodă, și a cărora 
minte era frământată mai mult de chestiuni intelec- 
tuale, tovărășie care sa închegat în societatea nu- 
mită Junimea. 

Inrudit cu frații Iacob și Leon Negruzzi, îm- 
prietenit cu Vasile Pogor, a fost întrodus de ei la 
„Junimea“, a cărei lozincă era: „Intră cine vrea, 
rămâne cine poate“. Și Gane a putut să rămâie in 
„Junimea“. 

„Dela prima ședință mam simţit foarte îndămână 
— serie Gane—— în acest mijloc unde politica era 
cu totul esclusă, și unde domnea spiritul de cole- 
gialitate cel mai intim, întro atmosferă cu totul 
neatinsă de grijile și ocupațiile zilnice ale vieţii“. 

Trebue să credem că Nicu Gane nu-și bănuia 
nicio înclinare pentru literatură, și nu scrisese un 
rând mâcar, până atunci. Ba, am putea chiar să 
bănuim că nu citise aproape nimic, din ceea ce se 
publicase în limba românească, așa că a fost o 
revelaţie, pentru el, ceea ce a văzut că se petrece 
la junimea : literatură românească. 

Nu știm, nu ni spune Gane, dacă l-a în- 
demnat cineva să încerce şi el să scrie, sau a fost 
îmboldit de propria lui năzuinţă. Un lucru însă este 
sigur, pe care-l recunoaște el însuși: dacă mar fi 
făcut parte din cercul Junimei, nicio linie mar fi 
ieşit din pana lui. „Incurajărei ce am găsit în 
sânul ei, datoresc acele șase volume bune, rele, ce 
am scos la lumină. Dacă produsul acestei munci 
stăruitoare, de care se leagă întreaga mea tinereță 
este sau nu un câștig pentru literatura țării mele, 
eu nu pot să judec“. 

Ca și Creangă fără ucenicie literară, Gane sa 
afirmat în literatură. Prima lui nuvelă, „Fluerul 
lui Ștefan“, l-a consacrat. 

E interesant să cunoaștem geneza acestei nuvele. 

Intro zi, Nicu Gane sa dus cu mai mulți prie- 
teni, să facă o plimbare la Brădățel, o frumoasă 
poiană, în mijlocul unei păduri din apropiere de 
Folticeni. Acolo, pe un trunchiu de copac, la ma- 
lul unui lac, a găsit o țărăncuță blondă care păzea 
niște oi și cânta din fluer: 

Dar, să lăsăm pe Gane să povestească el singur : 

„Nu ştia prin ce joc al închipuirei, prin ce aso- 
ciațiune de idei, întâlnirea acestei copile singuratece, 
văzută întrun cadru așa de poetic, mi-a redeșteptat 
în minte imaginea Mariei, care dormita de ani de 
zile în fundul amintirei mele, și atunci parcă chipul 
tinerei păstorițe se topi ca o picătură de rouă la 
atingerea soarelui, și atunci apăru în tot farmecul ei, 
cealaltă copilă, Maria cu părul ei de aur, cu ochii 
ei revărsători de lumină, de astădată mai frumoasă, 
mai diafană, mai poetică, așa că parcă ea însufleţea 
întreaga fire încunjurătoare. lar notele fluerului 
îmi răsunau în urechi dulci, melancolice, întocmai 
cum îmi răsunase odinioară aria plângătoare a Mar- 
garetei, aria neuitată, ce de atâtea ori mi-a dez- 
merdat auzul, prin vocea iubită a Mariei. Apoi lucru 

neînțeles, cântecul cela dela o vreme nu mai semăna 
nici cu doina din fluer a păstoriței, nici cu aria 
Margaretei din Faust, ci se schimbase întrun alt 
cântec care îmi venea de la munţi, dela văi, dela 
păduri, dela pârae; era glasul naturei aevea, pe 
care totdeauna îl auzeam, însă niciodată nu ma 
pătruns, nu ma zguduit ca atunci. Mi-a deșteptat 
parcă un al șaselea simţ, mi-a dat intuițiunea ne- 
mărgenirei, mi-a întredeschis un colț de lumină 
asupra Infinitului“. 

„Cu inima mișcată de o stranie emoţiune, de 
un fel de bucurie pe care nu pot să o definesc, 
o bucurie, sau mai, bine zicând, o stare de extaz, 
cum ar simţi cineva când, înzestrat cu aripi, sar 
vedea deodată plutind în sferile senine, de-asupra 
păcătoșiilor pământești, ei bine, întro astfel de 
stare sufletească anormală mam întors acasă, și 
fără să vreau luat de apa gândurilor, am luat și 
eu condeiul în mână, și am încetut să scriu iute, 
iute, pe nerăsuflate, de m'am pomenit cu coli în- 
tregi înegrite. 

„Am scris, am scris, și de ce scriam, de ce 
mă identificam mai mult cu necazurile bietei Maria 
și ale nenorocitului Ștefan, căci așa îi botezasem 
pe eroii primei mele nuvele Fluerul lui Ștefan. 

„De ce scriam, de ce parcă intram mai adânc 
în sufletele lor, înpărtășam mai viu dorul, durerile 
și bucuriile lor iar frazele se așterneau cu înlesnire 
pe hârtie, încât tot timpul cât au durat frigurile 
compunerei, mi s'a părut, că-mi descriu însuși sufe- 
rințile mele“. 

` Cele ce sau petrecut la „Junimea“, când sa cetit 
prima nuvelă a lui Gane, merită să fie cunoscute. 
lată ce spune el singur: 

„Când m'am prezentat la „Junimea“ cu manus- 
criptul, parcă eram un vinovat care ascundea în 

buzunar corpul delictului. Numai Iacob Negruzzi 
Ştia că comisesem o nuvelă“. 

Cu greu s'a hotărit să-și citiască lucrarea. Era 
din cale afară de emoționat. Abia ceti două rân- 
duri, și „un nod mi se puse în gât și glasul îmi 
amuţi cu desăvârşire, de parcă ieșia dintr'un fund 
de poloboc. Era cu neputinţă să continui, fără 
a-mi stâlci cu desăvârșire nuvela. 

„Atunci Maiorescu, care era singurul bun cetitor 
în „Junimea,“ până la venirea lui Eminescu, îmi 
luă manuscriptul din mână şi urmă lectura mai 
departe. 

„Când îl auzii, rămăsei eu însumi surprins. 
Parcă ascultam lucrarea altuia, așa de bine nuanţate ș. 
bine subliniate ieşiau toate frazele din gura lui. 

— „Pas mal, observă Cornea. 

„Dar de ce înainta lectura, de ce tăcerea era 
mai adâncă și atențiunea mai mare. 

„In starea sufletească în care eram cu toţii atunci, 
atinsesem se vede coarda care singură putea vibra 
în noi în acea sară, coarda sentimentală ce acum 
îmi pare aşa de copilărească. 

„După ce iprăvi lectura, Maiorescu zise: 

— „Eh bien, Messieurs, voilà une nouvelle“. 

Primită cu voia tuturora, nuvela lui Gane sa 
tipărit în numărul II din Aprilie 1867 a revistei 
„Convorbiri literare“. 

Gane, cu tot succesul obținut dela prima lui 
încercare, nu avea încredere în valoarea operei 
lui. „Am avut — spune el — oarecare mici satis- 
facțiuni de autor, care mau îmboldit la lucru; 
dar nu-i mai puțin drept că de neasemănat mai 
multe ori m'am simțit atins de descurajare, față 
cu cunoscuta indiferență a publicului. 

„Imi ziceam că poate publicul, supremul judecă- 
tor, este îndreptățit să mă primească cu răceală, 
căci de ce adecă m'ași crede eu mai presus de 


www.digibuc.ro 


CETERA A 


ha, 


HA 
fih ; 
și E ulin anus, Mh AE h 


D 5 II e) e) SER 
(A (AM UNU vA 


ubp- -~ 


Casa lui N. Gane din Folticeni, azi a scriitorului Artur Gorovei 


www.digibuc.ro 


GPI 


At 


18 146 


ceata acelor scritori a căror cărți se vând cu 
Kilogramul ? 

„Și atunci un fel de îndoială, de neîncredere 
în mine mă cuprindea, îmi cădeau braţele dea- 
lungul trupului și mă hotăram să nu-mi mai pierd 
vremea scriind. 

„Dar iarăși altădată, un lucru de nimic, un te miri 
ce, un colț de cer albastru, o rază de soare stre- 
curată prin geamuri, făcea să vibreze biata inima 
mea veșnic agitată, veșnic bătută de valuri între 
speranțe şi decepțiune, așa că uitând hotărârea 
luată, cădeam fără voie în păcatul beţivului care 
nu-și poate stăpâni patima și începeam din nou 
să înegresc hârtie“ 

Poate că ar fi ajuns la hotărirea de a nu mai 
scrie, dacă prin scrisul lui, Nicu Gane ar fi urmă- 
rit scopuri lucrative. Pentru dânsul, însă, scrisul 
era o necesitate sufletească, pe care nu poate s'o 
conceapă un om de rând. Era un refugiu intelec- 
tual, accesibil numai sufletelor alese. 

Asta trebuie să înțelegem din cele ce mărturi- 
sește el însuși : 

„Nam scris niciodată cu intențiunea de a-mi 
face un nume, de a câștiga laudele publicului, sau 
alte favoruri. Am scris pentru mine, pentru propria 
mea mulțumire, pentrucă în această muncă singura- 
tecă și neinteresată uitam neajunsurile vieții și îmi 
găseam liniștea cătră care năzuia sufletul meu. 

„In lumea ce-mi creiam singur îmi era îndemână, 
mă simțeam fericit; eram departe de atmosfera 
dușmănoasă din lumea aevea; trăiam zile ticnite 
cu ochii pe hârtie, cu gândul în nori, de unde mi 
se înfățișa omenirea nu cum este, ci cum doream 
să fie. 5 

„Acesta-i ARETE bine ce am cules din pere- 
grinările mele în plaiurile înflorite ale închi- 


puirei, 

„Nenorocit acela ce lucrează cu alte vederi. ... 
El nu-și va găsi răsplata nici în sine însuși nici în 
lumea din afară“, 


In mediul societăţii „Junimea“ își găsise răsplata. 
Nicu Gane, în afară de „sine însuși“ — era între 
ai lui, se simția așa de bine. lată, însă, căi se 
tulbură seninătatea traiului, când pe la finele anului 
1867, este trimis din nou la Focșani, în condițiuni 
care, pe altcineva, l-ar fi încântat; este numit pre- 
ședinte de secție la Curtea de Apel. 

Fire blândă, Gane se împacă și cu viața lumei 
din Focșani, așa de îndepărtată de viața lumei din 
„Junimea Iaşilor“. 

Vorbește el însuși : 

„De astă dată nu mai eram străin acolo. Am 
reînceput relațiunile cu familiile ce frecventam la 
prima mea şedere în Focșani; mergeam des la 
vânat, făceam dese excursiuni. la mânăstirile din 
împrejurimi și la vestitele podgorii Odobeşti, Panciu, 
Nicorești; în fine duceam viața plăcută, și de si- 
gur ași fi stat mult timp în acest oraș, dacă nu 
intervenia o împrejurare cu totul neașteptată, care 
a turburat liniștea orașului și a produs o întreagă 
revoluțiune în magistratura țării“. 

Intâmplarea aceasta o descrie tot el: 

„Se furase, în comuna Mărășești, dintro cariolă 
de poștă, vreo patru mii de galbeni. Suma fiind 
însemnată, furtul a făcut mare sensațiune și direc- 
torul general al poştelor şi telegrafelor din vremea 
aceia, Fălcoianu, ținea cu orice preţ să descopere 
pe făptuitori. Bănuiala cădea asupra unor locuitori 
din Mărășești. 

„Fiind însă că aceştia tăgăduiau faptul cu încă- 
păţinare, directorul, deşi om cinstit, și cu un trecut 

ireproșabil, însă precum sa dovedit, puţin echilibrat 
și din cale afară de gelos de a servi Statul, ordonă 
să-i bată pentru a obține mărtutisiri. Această mă- 
sură condamnabilă în sine, dar care pe timpul acela 
se întrebuința des, nu dădu rezultatul dorit, căci 
precum s'a constatat mai târziu, nu erau ei adevă- 
rații culpabili. Atunci iritat la culme, și neurastenic 
cum era, tânărul director pierdu cu totul cumpătul 
și supuse pe bieții oameni la cele mai oribile tor- 
turi, cum nu se mai pomenise din veacul de mij- 
loc. 

„Flagelaţiuni până la sânge peste tot corpul, 
ouă ferbinţi la subsuori, trestii pe sub unghii, ar- 
suri cu foc la tălpi, în fine tot ce o imaginaţiune 
surescitată poate inventa mai crud, mai sălbatec, 
mai înfiorător, a fost aplicat fără milă asupra ne- 
norociților preveniţi, de cătră un om care, în alte 
împrejurări, mar fi fost capabil să asiste la tăierea 
unui pui de găină. A fost un caz curios și vrednic 
de un studiu patologic, această pornire din partea 
unui tânăr cult, fin, inteligent, care sub imperiul 
unei idei fixe, a unei convingeri rătăcite, a ajuns 
la complecta desechilibrare. a sistemului său nervos. 
Stăpânit de cele mai bune intenţiuni, lucrând pentru 
un scop moral, descoperirea unui furt, a căzut 
fără voie în păcatul de a comite fapte desgustătoare, 
prevăzute și pedepsite de codul penal“. 

Gane, suflet bun, caută să explice întrun mod 
îndurător, faptele de sadism feroce al unui om care, 
mai târziu, pe când și Gane se înregimentase în- 
trun partid politic, ajunsese personaj cu vază în 
„același partid. 

Plângeri, denunțuri sosesc cu duiumul la Parchetul 
Curţii din Focșani, și fiind vorba de fapte penale 
comise de un funcționar în exercițiul funcțiunei, 
se judecă de Curtea de Apel, afacerea urma să 
fie cercetată de Primul Preşedinte al Curţii, și de 

Procurorul General. Gane a fost delegat să înlo- 
cuiască pe Primul Președinte Fălcoianu, care fiind 
rudă cu Directorul Poștelor, se recuzase. 

lată ce spune Gane: 

„Cu durere de inimă, ştiind că lucram în contra 
unui bun și distins funcţionar al Statului, care ma 
fost împins la asemenea excese de o ideie criminală, 
mi-am făcut totuși datoria în conștiință, am constatat 
faptele așa precum sau petrecut, și am lansat contra 
lui un mandat de arest.“ 

Era un act de mare curaj. Nu ni spune Gane, 
dar nu se încape îndoială că s'au pus multe stă- 
ruinți, sau făcut presiuni, ca tânărul cinstit, inteli- 
gent, fin, dar care avea un suflet așa de pervers, 
să nu fie supărat de rigorile unei legi, care nu era 
făcută pentru personaje așa de simandicoase. 

Atacat cu recurs, acest mandat de arestare, și 
toată instrucția făcută, au fost anulate de Inalta 
Curte de Casaţie și Justiţie, care măcar nu a 
avut curiozitatea să vadă dosarul, pe care nici nu 
l-a cerut dela Curtea de Apel. 

Acest act, puţin juridic, era un adevărat atentat 
la demnitatea magistraţilor cari au instrumentat. 
Fără a sta pe gânduri, Gane și Degrea, Procurorul 
General, au demisionat. 


Nu era om bogat, Nicu Gane; nu avea venituri 
din care, să trăiască, cu toate acestea nu a putut 
să îndure, fără a protesta, umilința ce i se adusese. 

Intreaga secțiune a Curţii, prezidată de Gane, 
Sa solidarizat cu Președintele ei, și a demisionat. 

Cu ei sau solidarizat și membrii Curţii de Apei 
din lași, cum și primul Președinze al Curţii de Apel 
din București, cari au demisionat. 

„Această manifestare a unui număr atât de în- 
semnat de înalți magistrați nu putea să nu aibă 
consecinți. Demisiunile noastre au fost primite, 

dar ministrul Justiţiei de atunci, Anton Arion, a 
trebuit să se retragă“. 

Aceasta a fost adevărata satisfacţie a lui Nicu 
Gane : a răsturnat un ministru de Justiţie. 

Focşănenii și-au manifestat admirația pentru ma- 
gistraţii demisionaţi ; au dat un bal în onoarea lor, 
iar în ziua în care au plecat, mulțime de lume i-a 
condus până la bariera orașului, aclamându-i, 


* 


In lași, Gane a încercat avocatura. 

„Dar nu mult am exercitat această profesiune, 
spune el, pentru care nu aveam vocaţiune, și în 
1868 schimbându-se guvernul, căci pe vremea aceia 
guvernele trăiau cam ca frunza pe apă, veni ca 
președinte al Consiliului de miniștri Dimitrie Ghica, 
iar ca ministru de justiție Vasile Boerescu, care 
mă numi iarăși ca preşedinte de secțiune la Curtea 
din Focşani. De astă dată am declinat onoarea de 
a primi, pentru a treia oară, un post în Capitala 
județului Putna, și am preferat să rămân în lași 
unde fui numit, după scurt timp, Procuror general 
lângă Curtea de Apel“. 

Intrase din nou în mediul în care se simția la 
locul lui, devenind unul din stâlpii „Junimei“, și un 
apreciat colaborator al „Convorbirilor literare“. 

După prima lui nuvelă „Fluerul Iui Ştefan“, a 
scris „Piatra lui Osman“ și întreaga serie de nuvele 
primite așa de bine de cititorii revistei. 

Tot pe atunci începe să traducă, în versuri, ce- 
lebra operă a lui Dante : „Infernul“. 


* 


Două mari evenimente, hotăritoare pentru restul 
vieții lui Gane, sau petrecut în anul 1809. 

In acel an el s'a însurat, și-a ajuns idealul :. traiu 
liniştit în sânul familiei ce și-a creiat, și care l-a 
înțeles și l-a cruțat de zbuciumările ce adeseori frä- 
mântă sufletul multor oameni neînțeleşi de ai lor. 

Un alt eveniment însemnat în viața lui Gane, a 
fost moartea tatălui său. 

Dar să-l ascultăm pe el singur: 

„Eram dimpreună cu soția mea, în timpul vacan- 
țiilor de vară la o moșie în Basarabia, unde îmi 
compuneam tocmai discursul de inagurare al anu- 
lui judiciar 1869—70, discurs care mi-a dat multe 
migrene, de care voi să cruț pe cetitori, nepuin- 
du-i în ispită de a-l ceti. 

„Dar acolo mi s'a întâmplat un lucru prea ciudat, 
care ma impresionat adânc. Am visat întro noapte 
că mă găseam parcă întro peșteră întunecoasă, 
unde, de jur împrejurul păreţilor, stăteau drepţi, 
tăcuți și nemișcaţi, ca nişte statui, toți fraţii părin- 
telui meu, morți de mulț, pe cari îi cunoscusem în 
copilarie, și anume: Enache, Dimitrie, Grigore și 
Costache Gane, iar la capătul șirului lor, în spre 
ușa de intrare, văzui și pe părintele meu Matei, 
în aceiași atitudine. Se uitau toți la mine cu niște 
ochi sticloși, și erau îmbrăcaţi în haine sacerdotale. 

„Am sărutat mâna tutoror fără să le zic un cu- 
vânt, apoi înspăimântat, cu o impresiune de răceală 
pe buze, am ieșit din înfricoșata peșteră și mam 
deșteptat într”o sudoare rece. 

„Acest vis mi-a tulburat toată firea. Părintele 
meu era întradevăr bătrân, de 80 ani împliniţi, dar 
era sănătos, fără nici o boală organică, teafăr ca 
Şi oul. 

„Deși nu sunt crezător în visuri și vedenii, totuşi 
parcă-mi spunea un glas tainic că trebuie să i se 
fi întâmplat ceva și, lucru misterios, neexplicabil, 
peste trei zile primii trista știre dela fratele meu 
din Folticeni că tatăl meu e pe moarte. 

„Fără să pierd o minută am plecat din Basarabia, 
trecând Prutul revărsat peste maluri, cu zilele în 
mâni, pe un pod plutitor, și când am ajuns la Fol- 
ticeni, am găsit pe tatăl meu într’o stare disperată. 
M'a primit cu zâmbetul pe buze, și mi-a zis cu un 
glas senin, profetic: Copile, mi-a sunat ceasul; tu 
mângâie-te, “aşa-i în lume. Nu suntem veșnici. 

Apoi mi-a ordonat să opresc ceasornicul de pă- 
rete, ce era în fața patului său, zicându-mi să nu 
se mai știe vremea cum curge, și mi-a dictat voința 


'sa cea de pe urmă. Am scris întocmai cuvintele 


lui, udând hârtia cu lacrimile mele, și a doua zi 
l-am dus la groapă. 

„Nu voi uita niciodată nemărginita durere ce 
am simțit când noi amândoi frații ne am întors 
cu capetele plecate dela mormânt. Am simţit 
atunci că ochiul cel iubitor, neadormit, care prive- 
ghia ca un spirit bun asupra noastră, s'a stâns, şi 
că am rămas singuri pe lume, fără niciun razim, 
cu toată sarcina și răspunderea vieţii asupra ume- 
rilor noastre. 

„Dar a voit Dumnezeu ca toate să aibă sfârșit, 
Chiar şi durerea. 

„Acasă, în lași, mă aștepta soţia mea care peste 
şase luni, mi-a dăruit cel întâi copil, pe Alexandru, 
premergătorul altor șapte“. 

Ceasornicul pe care l-a oprit Nicu Gane, stă și 
astăzi pe păretele aceleiași case în care el şi-a 
trăit copilăria, și în care tatăl său a murit. 


$ 
Vârtejul vieții politice îl prinde şi pe Nicu Gane. 
Guvernul lui Dimitrie Ghica se prăbușește, și ur- 


mează un guvern Alex. Golescu, înlocuit și el de un 
guvern prezitat de Manolache Costache Epureanu, 

sub care Gane părăseşte pentru totdeauna magis- 
tratura, şi este numit prefect al judeţului Iaşi. 

După nouă luni de guvernare, în Decembrie 
1870, ministerul Epureanu demisionează, și — conse- 
cință firească — demisionează şi Gane din prefec- 
tură. 

După multe frământări în lumea noastră politică, 
în Martie 1871 se alcătuește guvernul condus de 
Lascar Catargiu, guvern pur conservator, de care 
se simția nevoie, în starea de anarhie în care 
se afla țara pe atunci. Insuși Gane spune: „Nu 
se poate tăgădui că acei cinci ani de guvern a 
lui Lascar Catargiu, cu toate greșelile comise și 
neajunsurile lui personale, au meritul de a fi oprit 
pe loc o catastrofă și de a fi inaugurat pentru 
întăiaşi dată o stabilitate care a consolidat tronul 
și a dat țării timp să răsufle.“ 

Gane s'a manifestat ca partizan al guvernului 
conservator, şi a fost învinuit că, în calitate de 
parlamentar conservator, ar fi cerut și el întro- 
ducerea, în legile noastre, a pedepsei cu moarte. 

Gane fusese junimist: junimiștii, în politică, erau 
și ei conservatori, în sensul vederilor lui Petre Carp, . 
dar vădit potrivnici principiilor lui Lascăr Catargiu, 
Alunecarea lui în partidul pur conservator Nicu Gane 
o explică astfel : 

„Deși neînregimentat formal în vreun partid po- 
litic, aparţinând din cauza ocupațiunilor mele lite- 
ral: mai mult grupărei junimiste, care era o nu- 
anță conservatoare, dar neînglobată în organizarea 
partidulni conservator am dat concursul meu lui 
Lascar Catargiu, atât ca deputat al colegiului întăi 
de Suceava, cât și ca Primar de lași, și fiindcă am 
avut cinci ani dinnaintea mea, am putut să înzes- 
trez Iașul cu mai multe înbunătățiri, între care cu 
o reţea întreagă de pavele și trotoare, care și astăzi 
fac podoabă orașului“. 

Gane a fost tipul clasic al omului cinstit. In cei 
cinci ani, cât a condus Primăria de lași, ar fi pu- 
. tut să se îmbogăţească, dacă ar fi luat calea altor 
politiciani; el, însă, a ieșit din primărie tot așa de 
sărac precum intrase. Aceasta ar putea să și explice 
—poate—raţionamentul care l-a îndrumat spre tre- 
cerea în partidul diametra! opus partidului conser- 
vator a lui Catargiu, și să devie unul dintre cei- 
mai devotați partizani ai lui Ion Brătianu. 

Explicarea pe care o dă Gane acestei schimbări 
în mentalitatea lui, trebuie să fie sinceră. 

„Din primele zile a apariţiei lui loan Brătianu 
în capul afacerilor, sa simţit că a venit un om 
în stare să domineze situaţia. Dintre bărbaţii noștri 
politici, el era, fără îndoială, cel mai popular, adus 
la putere nu prin intrigi de culise parlamentare, ci 
„prin voturile alegătorilor cari, în timp de opoziţie, 
au dat o majoritate liberală în Senat, şi să grupeze 
în jurul lui forțele țării“. 

Brătianu avea un dar extraordinar de a atrage 
simpatiile oamenilor, oricât de refractari ar fi fost 
ideilor lui politice, spune Gane, pe când Lascar 
Catargiu devenise un arahronismn. „Dacă la 1871 
Lascar Catargiu a fost o necesitate a timpului și 
a împrejurărilor, la 1893 a tost un anahronism. El 
rămăsese cu totul în urmă și nu mai era la curent 
cu ideile în circulațiune, cu progresele realizate. In 
răstimpul de 21 ani, România luase o extensiune 
atât de mare, în toate ramurile serviciilor sale interne, 
precum și în relațiunile sale externe, încât bătrânul 
nu se mai recunoștea în complicatul mecanism al 
Statului modern. Alte probleme erau la -ordinea 
zilei în 1871 şi altele în 1892, pe care dânsul nu 
era în stare să le răspice și să le rezolve. 

„De aceia nu mai făcea buni figură pe banca 
de prim-ministru, nefiind la înălțimea chemărei 
sale, nici ca cunoscător al treburilor, nici ca ora- 


www.digibuc.ro 


155 27 


ior parlamentar; iar rostul său de vorbire care la 
1871 trecea drept original, în 1892 făcea o penibilă 
impresiune, punând prea în evidență insuficiența sa 
culturală faţă de elementele nouă din Cameră și 
Senat“. 

Aspră judecată a personalităţii lui Lascar Câtargiu, 
zugrăvit astfel în 1892, dar pe care. Nicu Gane îl 
părăsise în 1876, la câteva zile după căderca lui 
Catargiu care „a înaugurat pentru întăiaşi dată o 
era de stabilitate, care a consolidat tronul și a dat 
țării timp să răsufle“. In răstimp de câteva zile, 
dela căderea lui Catargiu, omul providenţial—cum 
îl caracterizează Gane — și până la ivirea lui lon 
Brătianu, care-l fascinează, nu era cu putință să fi 
devenit Catargiu nemernicul din 1892, cum îl des- 
crie Gane, fostul lui admirator. 


* 
* * 


Pornit pe fägaşul politicei militante, Gane lunecă 
mereu; dar, cu cât câştiga în considerația politici- 
anilor de meserie, cu atâta se diminuiază activi- 
tatea lui literală. i 

In 1883, deputat în Constituantă, a fost ales 
înt”o comisiune de 16 membri, însărcinaţi cu re- 
dactarea proiectului de modificare a Constitutiei, 
şi în subcomisiunea de trei, cu Emil Costinescu 
și Vasile Lascar, cu îndatorire de a alcătui proiectul 
și a-l supune apoi deliberărei comisiunei. 

Prestigiul moral, simpatia, cinstea lui recunoscută, 
le-a pus pe toate în slujba prietenilor politici, cari 
știau să profite de meritele și calităţile altora. De 
aceia, în 1887, este ales în opoziţie, la lași, singur 
din toți candidaţii liberali. 

In asemenea condiţii, Nicu Gane devenise indis- 
pensabil partidului liberal, şi în Februarie 1888 
este numit ministru de domenii. 

Demnitatea aceasta, în loc de a-i produce mul- 
țumire, l-a deprimat. El ni spune: 

„Deşi se simţea că zilele guvernului liberal erau 
numărate, totuşi a trebuit să primesc sarcina ce 
mi se dădea, întâi pentrucă nu eram în stare să 
rezist lui Ion Brătianu, orice ar fi cerut dela mine, 
și al doilea pentrucă nu voiam să am aerul de a 
întoarce spatele liberalilor, vâzându-i pe cădere. 
Am acceptat deci și mam dus știind de mai înainte că 
voi fi în curând. acoperit sub dărâmăturile parti- 
dului. 

„Când am plecat din lași, pentru a intra în po- 
sesiunea portofoliului dela Domenii, a fost o ade- 
vărată tristețe în familia mea ; iar viața ce am dus 
în Capitală, în puţinele zile câtam stat în Minister, 
a fost o viaţă de martir. 

Noroc numai că viața aceasta de martir a ținut 
abia 22 de zile: 22 de eternităţi care mi-au înăl- 
bit părul, până când a căzut iar guvernul lui 
Brătianu“. 

„Hotărit lucru — zice Gane — nu sunt făcut 
din lemnul din care se fac oamenii de luptă. Nervii 
mei nu sunt destul de solizi să reziste la atmosfera 
acea otrăvită care apasă totdeauna pe oamenii din 
guvern. Sunt un temperament blajin, natură lirică, 
cum îmi zicea Carp, și prefer să rămân pe al doilea 
plan decât să-mi sacrific liniștea vieții, să mă văd 
în fiecare dimineată, la deșteptare din somn, tratat 
prin ziare de mizerabil, de hoţ, trădător, etc. 
Poate că ar fi și zile bune pentru bieţii miniștri, 
dar eu nu le-am apucat și nici nu doresc să mai 
fac a doua încercare“. 

Incercare de a mai fi ministru, ma mai făcut, dar 
politica nu a părăsit-o. In acelaș an, 1888 a fost 
ales deputat, în opoziţie, la Folticeni, și a conti- 
nuat să activeze în politică, până la sfârșitul vieții lui. 

In seara de 16 Aprilie 1916 sa stâns Nicu 
Gane. 

Sfârșitul i-a fost tot așa de liniștit, precum i-a 
fost de curată și de senină întreaga-i viață. 


x% 
* * 


Activitatea lui Nicu Gane a fost, astfel, împrăş- 
tiată între preocupările lui de viaţă de familie și 
plăcerile vânatului, care i-au răpit cel mai mult timp ; 
între grijile lui de funcționar: magistrat, prefect, 
primar, griji pe care mulți nu le poartă, dar pe el 
mult l-au zbuciumat pentrucă era excesiv de con- 
știncios; activitatea politică Pa plictisit — nu era 
omul pentru care politica reprezintă un mijloc de 
existență sau un motiv de îngâmfare, instrument 
de arivism manevrat de oameni fără de scrupul; 
arta, însă, l-a procupat mai mult. Literatura i-a dat 
ceasuri de odihnă sufletească, precum mărturiseşte 
el însuși — Nuvele, versuri, traducerea ,„Infernului“ 
i-au satisfăcut necesități inerente firei lui de me- 
ditativ. 

Puţini vor fi știind că și pictura l-a ispitit pe 
Nicu Gane. Trecătorii de pe Strada Mare a Folti- 
cenilor, acum cincizeci de ani în urmă, au putut 
să-l vadă, în ceardacul casei lui, în faţa unui che- 
valet, cu paleta și pensoanele cu care zugrăvea. 

Una din cele mai mari dureri, suferită de Nicu 
Gane, a fost aceia când nevoile vieţii omului cinstit, 
l-au înduplecat să-şi vândă casa aceasta, singura 
moştenire părintească. Nu s'a născut în casa aceasta, 
ci în alta mai mică, din fundul ogrăzii, înlocuită 
cu cea care există și astăzi. 

Pe una din ușile acestei case, în care Nicu Gane 
şi-a trăit copilăria, se citesc încă vorbele acestea, 
în litere Kirilice : „7843 Septemvre 20. M'am mutat 
în casă“. 

Socotind răstinipul de 50 de ani de când a în- 
ceput să scrie, și până ce a murit, putem să spu- 
nem : activitatea literară a lui Nicu Gane a fost destul 
de restrânsă. Scriitorii noștri de astăzi sunt în stare 
să arunce pe piaţă, întrun singur an, atâtea pagini 
de tipar câte a scris Gane, în toată viața lui. EI, 
însă nu a fost dus de gândul rentabilităţii bănești. 
Gane a scris îndemnat numai de dragul de a 
scrie. 

Opera literară fundamentală a lui Nicu Gane, o 
reprezintă cele trei volume de Nuvele, tipărite în 
mai multe ediţii. 

Niciunul dintre scriitorii noștri nu a fost mai 
mult tradus în limbi străine, ca Nicu Gane. 

Aproape toate Nuvelele lui sunt traduse în fran- 
țuzeşte, și publicate în ziarul „PIndependance Rou- 
maine“ din București, de George A. Văsescu, din 
Botoșani, văr drept şi prieten bun cu el, sub ini- 
țialele G. A. V. 

Toate trei volumele sunt traduse, în limba ger- 
mană, și publicate de profesorul Jaroslav Kramerus 
din Cernăuţi. Tot în limba germană sunt traduse, 
o parte din Nuvele, de Maximilian W. Schroff, și 
unele de Mite Kremnitz, admiratoare pasionată a 
lui Nicu Gane. 

După textul german a Mitei Kremnitz, a tradus 
câteva Nuvele, în limba suedeză, Mauritz Boheman, 
și le-a publicat întrun volum tipărit la Stokholm. 

Traducerile acestea au fost apreciate, pentru că în 
Nuvelele lui Gane se reflectează specificul sufletului 
românesc, 

Gane a tipărit un volum de „Poezii“, încercări 
asupra cărora el nu insistă. 

Interesante documente literare cuprind celelalte 
volume : Zile trăite, Păcate mărturisite, Pagini 
răzlețe. 

O muncă îndelungată a pus Nicu Gane de a 
tradus /nfernul lui Dante, prima traducere completă 
în limba românească. 

lacob Negruzzi şi I. L. Caragiale au pus pe scenă 
una din nuvelele lui Gane: Hatmanul Baltag. 

Nicu Gane s'a bucurat de multe onoruri dar 
onoarea pe care a apreciat-o el mai mult a fost 
acea de membru al Academiei Române, care l-a 
ales la 1 Aprilie 1908. 

45. Olarul Savant de |. Simionescu." 

46. Intro mânăstire din Himalaya 
de Mircea ELiADE.* 

47, Dănilă Apostol de N. P, SMOCHINĂ.* 

48. Govora şi Călimăneşti de |. Simio- 
NESCU,* 3 

49. Sgārie norii New-Yorkului de 
PETRU Comarnescu,’ 

50. Nicolae Bălcescu de V. Sassu,’ 

51. Ţara visurilor împietrite (EciPTUL) 
de Mircea HEROVANU.* 

52. Gh. I. Donici de Gen. R R, RosErrI.* 

53, A. Odobescu de -AL. TziGARA-Sa- 
MURCAȘ,* 


Nr. f 


A 


54. Banatul de ProF. D. |ZvERNICEANU, 

55. Ţara Zarandului de G. CAMBER.* 

56. Iordache Golescu de N. BĂNEScU 

57. Bucureşti de V. MIHĂILESCU.* 

58. Turismul de AureL PiŢu.* 

59. Abisinia de |. SiMionEscu.* 

60. Polonia de |. SimioNEscu.* 

61, Date istorice şi culturale din Ro- 
mânia de CRONICAR.* i 

62. Carmen-Sylva (TekinânioL) de DR. 
Coca ODESEANU * 

63: Gh. Coşbuc de V. M. Sassu.’ 

64, A. Philippide de |. LORDAN.* 

65. N. Gane de A. Gonover” 


Seria D. „ŞTIINŢĂ APLICATĂ“. 


“Nr. 


1, Fabricarea săpunului de A, 
SCHORR. 

2. Motorul Diesel de Ine. CAsErTI.* 

3. Industria Parfumului de E. SE- 
VERIN 

4—5. Aerul lichid de Ie MATEI. 

6. Industria Azotului de L, CATON. 

7—9. Locomotiva de INe. CASETTI. 

10. Aeroplanul de Dr. V. ANASTASIU. 

11. Baloane şi Dirijabile de C. Mı- 
HĂILESCU. 

12, Betonul Armat de Ine N. GANEA. 

13, Gări şi trenuri de G, ȘIApBeI. 

16. Tiparul de VASILE ROMANESCU, 

17. Ce se scoate din cărbuni de C. 
V. GHEORGHIU., 

18. Industria materiilor colorante 
de G. A. FLOREA. 


19. Fotografia de Căp. DR. M. ZAPAN. 


Nr. 

20. Industria zahărului de G. |. BA- 
BOIANU, A 

21, Şase monta.e de radio de Căr. DR. 

? M. ZAPAN, 


22. Cinematografia de Căp. M. ZAPAN. 

23, Automobilul de CăpiT. DE AVIAȚIE 
M, PANTAZI. 

24, Fabricarea sticlei de G. A. FLOREA. 

25. Gazele otrăvitoare de Căr, Da. M. 
ZAPAN.* 

26. Impăerea păsărilor de N. C. PĂ- 
NESCU, 

27, Legatu: cărţilor de |. CARAMALAU.* 

28. Înnotul de P. EPUREANU,* 

20, Scoaterea petelor de VICTORIA A. 
VELcuLEscU,* 

30. Cum navigă corăbiile de Span- 

. DECK.’ IA 
31. Planorul de Ino. G. Lipovan.’ 


RĂSPÂNDIȚI 
„CUNOȘTINȚE FOLOSITOARE“ 


E cea mai trebuitoare bibliotecă. Unică prin va- 
rietatea cuprinsului, prin ieftinătate, este la îndă- 
mâna oricui. S'a dovedit o adevărată enciclopedie. 
Aduce foloase specialistului, dându-i noţiuni clare 
din alte domenii; procură cunoştinţe folositoare 
celui care nu se restrânge numai la cartea de şcoală. 
Biblioteca se adresează tuturor, la ori ce vârstă, 
căci e instructivă, educativă și practică. 

